Nna teng: Dira gore o nne teng, eseng fela ka malatsi a ntlha a sekae fa ditsala le ba losika ba le bantsi ba santse ba le teng, mme le eleng dikgwedi moragonyana fa ba bangwe ba boetse kwa ditirong tsa bone tse di tlwaelegileng. Ka tsela eno o itshupa o le “tsala ya boammaaruri,” e e nnang le tsala ya yone ka nako ya “pitlagano.” (Diane 17:17, NW) “Ditsala tsa rona di ne di tlhomamisa gore maitseboa mangwe le mangwe re nna re tshwaregile mo eleng gore re ne re sa tlhoke go nna kwa gae re le nosi nako e ntsi,” go tlhalosa jalo Teresea, yo o neng a swelwa ke ngwana mo kotsing ya koloi. “Seo se ne sa re thusa gore re itshokele boikutlo jo re neng re na le jone jwa go ikutlwa re iphotlhere fela.” Mo dingwageng di le mmalwa tse di latelang, matlha a a gopotsang ditiragalo dingwe ngwaga le ngwaga, a a tshwanang le letsatsi la lenyalo kana letsatsi le a tlhokafetseng ka lone, a ka baka kutlobotlhoko thata mo go ba ba setseng. Ke ka ntlha yang fa o sa tshwaye matlha ao mo khalendareng ya gago gore fa go tlhokega, o nne teng ka letsatsi leo, gore o ba tshegetse ka go supa kutlwelobotlhoko?